Lise Klaveness

Lise Klaveness (s. 19. huhtikuuta 1981) on norjalainen juristi ja urheilujohtaja. Hänet valittiin Norjan jalkapalloliiton puheenjohtajaksi maaliskuussa 2022. Jalkapalloilijana hän pelasi Norjan naisten maajoukkueessa vuosina 2002–2011. Hän pelasi keskikenttäpelaajana ja hyökkääjänä.

Klaveness edusti pelaajaurallaan Norjan pääsarjassa Sandvikenia kausina 1997–1999, Bjørnaria kaudella 2000, Athene Mossia kaudella 2001, Askeria kausina 2002–2005 ja 2008 sekä Stabækia kausina 2009–2011. Kausina 2006–2007 hän edusti Ruotsin pääsarjassa Umeåta ja pelasi UEFA Cupin loppuottelussa vuonna 2007.

Klaveness pelasi useissa Norjan nuorisomaajoukkueissa. Hän pelasi Norjan naisten maajoukkueessa 73 ottelua ja teki niissä yhdeksän maalia. Hän pelasi ensimmäiset naisten maaottelunsa tammikuussa 2002 ja viimeiset maaliskuussa 2011. Hän edusti Norjaa MM-kilpailuissa 2003, EM-kilpailuissa 2005 ja MM-kilpailuissa 2007. Hän saavutti EM-hopeaa vuonna 2005 ja teki kaksi maalia turnauksen alkulohko-ottelussa Italiaa vastaan. MM-kilpailuissa 2007 hän teki maalin alkulohko-ottelussa Ghanaa vastaan.

Klaveness valittiin vuonna 2018 Norjan jalkapalloliiton huippujalkapallojohtajaksi. Maaliskuussa 2022 hänet valittiin liiton puheenjohtajaksi, ja hän oli ensimmäinen tähän tehtävään valittu nainen. Saman kuun lopulla hän sai runsaasti huomiota Kansainvälisen jalkapalloliiton kongressissa Qatarissa pitämällään puheella, jossa hän puhui ihmisoikeuksien ja tasa-arvon puolesta ja kritisoi liiton vuonna 2010 tekemää päätöstä antaa vuoden 2022 MM-kilpailut Qatarin järjestettäväksi.

Lähteet 

Norjalaiset jalkapalloilijat
Norjalaiset urheiluvaikuttajat
Norjalaiset juristit
Vuonna 1981 syntyneet
Elävät henkilöt